Diari Oficial de la Generalitat Valenciana


Sumari del DOGV 9852, del 20-05-2024 (2024/4033)

RESOLUCIÓ de 3 de maig de 2024, de la presidenta de l'Institut Valencià de Serveis Socials, per la qual es declara deserta la convocatòria del procés selectiu per a la proposta i el nomenament de la Direcció Adjunta d'Atenció a les Persones de l'Institut Valencià de Serveis Socials.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9852

Data del DOGV
:   20-05-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/4033


Data del document
:   03-05-2024

Organisme emissor
:   Institut Valencià de Serveis Socials

Tipus de document
:   Resolució

Descriptors 

:   * Institut Valencià de Serveis Socials

RESOLUCIÓ de 3 de maig de 2024, de la presidenta de l'Institut Valencià de Serveis Socials, per la qual es declara deserta la convocatòria del procés selectiu per a la proposta i el nomenament de la Direcció Adjunta d'Atenció a les Persones de l'Institut Valencià de Serveis Socials. [2024/4033]  
L'Institut Valencià de Serveis Socials (IVASS) és una entitat de dret públic de la Generalitat de les previstes en l'article 2.3 a) 3r de la Llei 1/2015, de 6 de febrer, d'hisenda pública, del sector públic instrumental i de subvencions, adscrita a la Vicepresidència Segona i Conselleria de Serveis Socials, Igualtat i Habitatge, en virtut de l'article 2.7 del Decret 132/2023, de 10 d'agost, del Consell, d'aprovació del Reglament orgànic i funcional de la Vicepresidència Segona i Conselleria de Serveis Socials, Igualtat i Habitatge.  
  
IVASS, com a entitat de dret públic, compta amb personalitat jurídica pròpia, patrimoni propi, recursos i plena capacitat d'obrar per al desenvolupament i l'execució de la política de la Generalitat en l'àmbit del benestar social, persones majors, dependència, atenció a persones amb diversitat funcional, protecció, salvaguarda i càrrecs tutelars de les persones amb capacitat modificada judicialment atribuïda a la Generalitat, infància i adolescència, i prestació, assistència i execució d'actuacions en servicis socials i atenció sociosanitària (disposició addicional novena de la Llei 11/2000, de 28 de desembre, de mesures fiscals, de gestió administrativa i financera i d'organització de la Generalitat).  
  
El Decret llei 1/2011, de 30 de setembre, del Consell, de mesures urgents de règim economicofinancer del sector públic empresarial i fundacional, en l'article 19 indica que l'elecció del personal de caràcter directiu dels ens del sector públic es basarà en criteris de competència, professionalitat i experiència en l'acompliment de llocs de responsabilitat en la gestió pública o privada.  
D'altra banda, el Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat (d'ara en avant, Decret 95/2016), definix, a este efecte, el personal directiu aquell que, actuant sota la dependència dels òrgans superiors de govern o administració dels ens, o de les persones que exercixen la màxima responsabilitat, acomplix funcions separades independents amb autonomia i responsabilitat, només limitades pels criteris i les instruccions emanades d'aquells.  
  
Este mateix decret establix el número màxim de personal directiu de les entitats del sector públic sobre la base de la seua classificació, segons els articles 4 i 5.  
Mitjançant Resolució, de 8 de febrer de 2021, de la directora general del Sector Públic i Patrimoni, es va classificar l'IVASS en el grup II de les entitats de dret públic i entitats públiques empresarials pertanyents a altres sectors i es va autoritzar l'IVASS a designar un nombre màxim de dos persones com a personal directiu de l'entitat conforme a l'article 2.3 de l'esmentat Decret 95/2016. Així mateix, la directora general de Pressupostos va emetre un informe favorable en data 30 de març de 2021.  
En conseqüència, l'IVASS va crear dos direccions adjuntes: la Direcció Adjunta d'Atenció a les Persones i la Direcció Adjunta Administrativa, ambdós dependents de la Direcció General d'IVASS. El personal que les ocupe tindrà la consideració de personal directiu i la seua selecció atendrà els principis de mèrit i capacitat i els criteris d'idoneïtat mitjançant un procediment que garantisca la publicitat i la concurrència.  
  
Per Decret 53/2021, de 16 d'abril, del Consell, de nomenament de personal directiu de l'Institut Valencià d'Atenció Social Sanitària, es va nomenar les dos persones que ocupen la Direcció Adjunta d'Atenció a les Persones i la Direcció Adjunta Administrativa (DOGV 9065, 20.04.2021).  
En data 19 de juliol de 2023, es va publicar en el Diari Oficial de la Generalitat Valenciana la Resolució, de 13 de juliol de 2023, del director general de l'Institut Valencià de Serveis Socials (IVASS), de cessament, a petició pròpia, de la persona titular de la Direcció Adjunta d'Atenció a les Persones (DOGV 9643, 19.07.2023).  
En data 19 de desembre de 2023, es va publicar en el Diari Oficial de la Generalitat Valenciana la Resolució, de 23 de novembre de 2023, de la presidenta de l'Institut Valencià de Serveis Socials, per la qual es donava publicitat a les bases de la convocatòria del procés selectiu per a la proposta i nomenament de la Direcció Adjunta d'Atenció a les Persones de l'Institut Valencià de Serveis Socials (DOGV 9748, 19.12.2023), que es va declarar deserta.  
Amb motiu del que s'ha exposat i com a presidenta de l'entitat, fent ús de la competència atribuïda per l'article 6 del Decret 7/2013, de 4 de gener, del Consell, pel qual s'aprova el Reglament d'organització i funcionament de l'IVASS, resolc donar publicitat a les bases que regiran el procés selectiu de la Direcció Adjunta d'Atenció a les Persones de l'IVASS:  
  
Primera. Objecte de la convocatòria  
L'objecte de la convocatòria és seleccionar i nomenar la persona que ocupe la Direcció Adjunta d'Atenció a les Persones de l'Institut Valencià de Serveis Socials.  
  
Segona. Funcions de la Direcció Adjunta d'Atenció a les Persones  
A la Direcció Adjunta d'Atenció a les Persones li correspon l'exercici de les atribucions següents:  
a) Planificar, implementar i revisar els canvis de model d'intervenció dirigits a les persones usuàries.  
a) Establir una estratègia de coordinació de les relacions de treball en xarxa amb les direccions territorials de la Vicepresidència Segona i Conselleria de Serveis Socials, Igualtat i Habitatge, servicis socials d'atenció primària, fiscalia, sanitat i altres administracions.  
b) Planificar, implementar i revisar els programes d'actuacions per a atendre les necessitats existents en la intervenció amb les persones usuàries.  
c) Representar a la Direcció General en les relacions amb les direccions dels centres de titularitat de l'IVASS en aspectes de caràcter tècnic.  
d) Planificar, implementar i revisar polítiques de millora de la qualitat en la prestació del servici.  
e) Planificar i implementar la posada en funcionament de nous projectes i recursos.  
f) Qualsevol altra que siga encarregada per la Direcció General o pel Consell de Direcció de l'IVASS.  
  
Tercera. Règim de contractació i d'incompatibilitats  
1. La persona seleccionada es vincularà a l'entitat per un contracte d'alta direcció que es regirà, addicionalment al que es disposa pel Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat, per la normativa prevista en l'article 3.4 de l'esmentat Decret i pel Reial decret 1382/1985, d'1 d'agost, que regula la relació laboral de caràcter especial del personal d'alta direcció.  
  
De la mateixa manera, se li aplicaran directament els preceptes de la Llei 8/2016, de 28 d'octubre, de la Generalitat, d'incompatibilitats i conflictes d'interessos per a les persones amb càrrecs públics no electes i la seua normativa de substitució i també la resta de legislació vigent en esta matèria.  
2. Les persones designades tindran règim de dedicació exclusiva, i tal com preveu l'article 6.2, del Decret 95/2016, de 29 de juliol, del Consell, unes retribucions equivalents a les previstes en les corresponents lleis de pressupostos de la Generalitat per a cada exercici per a un lloc de l'Administració de la Generalitat de subdirecció general, que este constituirà el límit de la quantia total de les retribucions que, per qualsevol concepte, puga percebre. Tot això, sense perjuí del que es preveu en l'apartat 3 de l'article 6 de l'esmentat decret.  
  
Quarta. Requisits de participació  
Les persones candidates han de reunir els requisits següents:  
1. Estar en possessió de titulació universitària de grau o titulació equivalent, així com, l'acreditació de l'experiència en nivells de responsabilitat i coneixements necessaris en l'àmbit de treball de les tasques encomanades (d'acord amb el que es disposa en l'article 3.1 del Decret 95/2016).  
2. Ser nacional d'un país membre de la Unió Europea. En cas de nacionals de països no membres de la Unió Europea, el nomenament quedarà condicionat a l'obtenció de la residència legal a Espanya.  
  
3. Haver complit setze anys i no excedir, si és el cas, l'edat màxima de jubilació forçosa o aquella altra que puga establir-se per llei.  
  
4. Tindre les capacitats i aptituds físiques i psíquiques que siguen necessàries per a l'acompliment de les funcions o tasques corresponents.  
  
5. No haver sigut separades, mitjançant expedient disciplinari, del servici de qualsevol administració pública, ni trobar-se inhabilitades per a l'exercici de funcions públiques  
Els requisits de participació hauran de reunir-se en la data de finalització del termini de presentació de sol·licituds.  
  
Quinta. Mèrits  
1. Acreditació de la competència lingüística en els coneixements de valencià. Es considerarà com a documentació acreditativa del nivell de coneixement del valencià, tindre el certificat oficial administratiu expedit per la Junta Qualificadora de Coneixements de Valencià, o d'algun dels certificats considerats com a equivalents de conformitat amb el que preveu l'annex II de l'Orde 7/2017, de 2 de març, de la Conselleria d'Educació, Cultura i Esport per la qual es regulen els certificats oficials administratius de coneixements de valencià de la Junta Qualificadora de Coneixements de Valencià, el personal examinador i l'homologació i la validació d'altres títols i certificats.  
  
2. Acreditació dels coneixements d'altres idiomes oficials de la Unió Europea i d'un nivell de valencià superior a l'exigit. Es valorarà el coneixement de llengües oficials de la UE, diferents de la llengua espanyola, segons els nivells especificats, i s'acreditaran documentalment per mitjà de títols, diplomes i certificats expedits per les escoles oficials d'idiomes, per les universitats espanyoles que seguisquen el model d'acreditació d'exàmens de l'Associació de Centres de Llengües d'Educació Superior (ACLES), així com tots aquells indicats en l'annex del Decret 61/2013, de maig, del Consell, pel qual s'establix un sistema de reconeixement de la competència en llengües estrangeres a la Comunitat Valenciana.  
3. Acreditació de coneixements en matèria de gestió i atenció sociosanitària.  
4. Acreditació d'experiència professional en el sector públic.  
5. Acreditació de la capacitat de lideratge per a desenvolupar la implementació i revisió d'estratègies, polítiques i programes que facen possible aconseguir per part de l'organització els fins i els objectius encomanats.  
6. Acreditació d'una elevada capacitat de comunicació i negociació, així com de planificació, determinació de prioritats, presa de decisions i solució de conflictes. També serà valorada la capacitat de representar l'IVASS en diferents àmbits i l'habilitat de liderar i motivar el col·lectiu humà que treballa en esta entitat.  
7. La formació en igualtat de gènere. Participació en cursos, estudis o investigacions de gènere.  
  
Sexta. Contingut dels sobres i presentació de candidatures  
Les persones que concórreguen en el procés hauran de presentar la sol·licitud i la documentació corresponent en qualsevol dels punts físics de registre de l'Institut Valencià de Serveis Socials, en la seu electrònica de l'entitat o a través de la resta de les vies previstes en l'article 16 de la Llei 39/2015, d'1 d'octubre, del procediment administratiu comú de les administracions públiques.  
Tota la documentació requerida en la convocatòria es dirigirà a la Direcció General de l'IVASS, en dos sobres tancats si es presenta la sol·licitud en un registre físic, en els quals s'indicarà:  
Sobre número 1. Requisits per a la participació en el procés de selecció de la Direcció Adjunta d'Atenció a les Persones (base quarta).  
  
Sobre número 2. Mèrits per a la participació en el procés de selecció de la Direcció Adjunta d'Atenció a les Persones (base quinta). En este sobre s'inclourà un curriculum vitae de la persona sol·licitant.  
En qualsevol cas, i independent del lloc de presentació, i dins del termini de presentació de sol·licituds, s'haurà d'enviar una còpia de la sol·licitud i de la documentació que s'acompanya a la mateixa a l'adreça de correu electrònic jkrqzljovsuzj@syjqy.hkt.zo, indicant en l'assumpte «Candidatura Direcció Adjunta d'Atenció a les Persones».  
La presentació de la candidatura implica l'acceptació d'estes bases.  
  
  
Sèptima. Termini de presentació  
El termini per a la presentació de les sol·licituds i la resta de documentació serà de cinc dies hàbils, a comptar de l'endemà de la publicació d'esta convocatòria en el Diari Oficial de la Generalitat Valenciana.  
  
  
Octava. Procediment de selecció  
Fase 1: la Direcció de l'Àrea de Recursos Humans de l'IVASS comprovarà el compliment dels requisits per part de les persones candidates (sobre 1). La convocatòria podrà declarar-se deserta si es considera que cap de les persones candidates s'adequa als requisits del lloc.  
  
Fase 2: entrevista. A les persones que superen la fase anterior, se'ls convocarà a una entrevista que versarà sobre els mèrits presentats (sobre 2).  
  
Novena. Designació i cessament  
La designació i cessament de la persona seleccionada es realitzarà per la persona que exercisca la màxima responsabilitat de l'entitat, prèvia autorització del Consell de Direcció, de conformitat amb la normativa de desenvolupament del règim jurídic del sector públic que resulte d'aplicació, i es publicaran en el Diari Oficial de la Generalitat Valenciana en el termini de 20 dies (article 3.2. del Decret 95/2016).  
  
Dècima. Nomenament  
El personal directiu del sector públic instrumental de la Generalitat tindrà la consideració de càrrec públic i serà nomenat per Decret del Consell, a proposta de la persona titular de la Vicepresidència i Conselleria d'Igualtat i Polítiques Inclusives, de conformitat amb el que establix la disposició addicional sèptima de la Llei 9/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat.  
  
Onzena. Confidencialitat  
Totes les persones implicades en el procés de selecció de candidatures es comprometen a garantir l'absoluta confidencialitat de les dades personals i professionals d'estes, asseguraran que la participació de les persones no seleccionades es mantindrà en l'estricte àmbit del coneixement i la valoració de l'IVASS, i es farà públic exclusivament el nom de la persona que siga seleccionada.  
  
Dotzena. Tractament de dades personals  
En compliment del que establix la Llei orgànica 3/2018 de 5 de desembre, de protecció de dades personals i garantia dels drets digitals, les persones aspirants tindran en tot moment dret a l'accés a les seues dades personals i podran exercir els drets d'accés, rectificació, supressió, limitació del tractament, portabilitat, oposició, -en funció de les possibilitats tècniques- i oblit en els termes legalment establits, sol·licitant-ho mitjançant escrit dirigit a nzdp@iaize.ara.nk. La cancel·lació de les dades personals proporcionades una vegada iniciat el procediment s'entendrà com a expressió de la voluntat de la persona aspirant de ser separada del procediment de manera permanent. Totes les dades personals que l'IVASS haja de recopilar per a poder dur a terme este procés s'integraran en fitxers que seran tractats per a estes finalitats i en l'àmbit de les competències legalment atribuïdes a l'IVASS, i seran conservats, amb l'adopció de les mesures de seguretat adequades per a la seua protecció, mentres siguen necessaris per a completar els procediments en el curs dels quals van ser sol·licitats. La política de privacitat completa de l'IVASS es pot consultar en la pàgina web de l'entitat.  
  
  
Contra la present resolució, que posa fi a la via administrativa, les persones interessades podran interposar un recurs contenciós administratiu davant el jutjat contenciós administratiu corresponent, en el termini de dos mesos comptats des de l'endemà de la publicació. Així mateix, es podrà interposar un recurs potestatiu de reposició, en el termini d'un mes des de l'endemà de la notificació, davant del mateix òrgan que ha dictat la resolució. Tot això, de conformitat amb el que s'establix en els articles 112, 114, 115, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 8, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que les persones interessades puguen exercir, si és el cas, qualsevol altre que estimen procedent.  
  
València, 3 de maig de 2024.- La presidenta de l'IVASS: Susana Camarero Benítez.